4.888 kilometer på cykel tværs over USA. Den udfordring har den nordjyske politikommissær Peter Skovbak taget op – og på imponerende vis lå han på en samlet fjerdeplads i ultracykelløbet Race Across America, inden begivenhederne tog en uventet og dramatisk drejning. Med kun 424 kilometer tilbage var målstregen inden for rækkevidde efter 10 døgns strabadserende ultraløb. Så langt skulle Peter Skovbak dog ikke komme, for fredag aften blev hans følgebil påkørt. Se interviewet med en medtaget Peter Skovbak her: Bilen, som kørte på siden af Peter Skovbak, blev totalskadet og skubbet 140 meter. I den forbindelse ramte følgebilens højre sidespejl den nordjyske ultracykelrytter, som røg i asfalten. Han udtaler følgende om episoden: - Da bilen ramte mig fløj jeg bare på hovedet i asfalten. Det føltes som om, jeg havde været i bokseringen med Mike Tyson i 15 omgange. Glad for at være i live Selvom han altså ikke nåede at krydse målstregen i det, der beskrives som et af verdens allerhårdeste ultracykelløb, er han glad for at være i live – det tilskriver han, at han kørte ved siden af sin følgebil og ikke foran. -	 Så havde jeg næppe siddet her i dag. Derfor er jeg lykkelig for at være i live. Det drejede sig kun om få centimeter, fortæller han. Peter Skovbak og hans team vender efter planen hjem fra USA på torsdag. TV2 Nord besøgte Peter Skovbak i januar under træningen til den hårde tur. Se indslaget herunder:
Ultracykelrytteren Peter Skovbak fra Strandby var 424 kilometer fra at have cyklet tværs over USA, da hans følgebil blev påkørt og totalskadet – samtidig røg han selv i asfalten.